CELEX: 32018R0047
Language: sl
Date: 2017-10-30 00:00:00
Title: Delegirana uredba Komisije (EU) 2018/47 z dne 30. oktobra 2017 o odobritvi uporabe alternativnih vlečnih mrež T90 pri ribolovu v Baltskem morju, z odstopanjem od Uredbe Sveta (ES) št. 2187/2005

12.1.2018   
            
            
               SL
            
            
               Uradni list Evropske unije
            
            
               L 7/21
            
         DELEGIRANA UREDBA KOMISIJE (EU) 2018/47
   z dne 30. oktobra 2017
   o odobritvi uporabe alternativnih vlečnih mrež T90 pri ribolovu v Baltskem morju, z odstopanjem od Uredbe Sveta (ES) št. 2187/2005
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1139 Evropskega parlamenta in Sveta o vzpostavitvi večletnega načrta za staleže trske, sleda in papaline v Baltskem morju ter za ribištvo, ki izkorišča te staleže, o spremembi Uredbe Sveta (ES) št. 2187/2005 in o razveljavitvi Uredbe Sveta (ES) št. 1098/2007 (1) ter zlasti člena 8 Uredbe,
   ob upoštevanju naslednjega:
   
               (1)
            
            
               Cilj Uredbe (EU) št. 1380/2013 Evropskega parlamenta in Sveta (2) je postopna odprava zavržkov za ves ribolov v Uniji z uvedbo obveznosti iztovarjanja ulova za vrste, za katere veljajo omejitve ulova. Ukrepi za postopno odpravo zavržkov se lahko vključijo v večletne načrte.
            
         
               (2)
            
            
               Uredba (EU) 2016/1139 vzpostavlja večletni načrt za staleže trske, sleda in papaline v Baltskem morju ter ribištvo, ki izkorišča te staleže. Med drugim določa tehnične ukrepe, ki jih mora sprejeti Komisija, da bi prispevala k doseganju ciljev tega večletnega načrta. Komisija zlasti lahko sprejme delegirane akte glede sprememb ribolovnih orodij, namenjenih za zagotovitev ali izboljšanje selektivnosti, zmanjšanje naključnega ulova ali zmanjšanje negativnega vpliva na ekosistem.
            
         
               (3)
            
            
               Uredba Sveta (ES) št. 2187/2005 (3) določa tehnične ohranitvene ukrepe v zvezi z ulovom in iztovarjanjem ribolovnih virov v Baltskem morju. Navedena uredba opredeljuje razpone velikosti mrežnega očesa in druge specifikacije, kot so ribolovna orodja, dovoljena za vsako ciljno vrsto v Baltskem morju.
            
         
               (4)
            
            
               Danska, Nemčija, Estonija, Latvija, Litva, Poljska, Finska in Švedska imajo neposreden upravljalni interes za ribolov v Baltskem morju. Navedene države članice so po posvetovanju s Svetovalnim svetom za Baltsko morje Komisiji predložile skupno priporočilo (4). Priporočilo navaja, da bodo nekatere spremembe specifikacij v zvezi z lastnostmi vreče za obstoječe vlečne mreže T90, kot so opredeljene v Uredbi (ES) št. 2187/2005, izboljšale selektivnost in zmanjšale količine naključnega ulova trske. To navedbo potrjuje znanstveni prispevek Znanstvenega, tehničnega in gospodarskega odbora za ribištvo (STECF).
            
         
               (5)
            
            
               Ukrepi, predlagani v skupnem priporočilu, v zvezi z uporabo alternativnih vlečnih mrež T90 poleg vlečnih mrež T90, kot so opredeljene v Uredbi (ES) št. 2187/2005, prispevajo k doseganju ciljev iz večletnega načrta, vzpostavljenega z Uredbo (EU) 2016/1139. Ti ukrepi bi morali biti zato sprejeti v skladu s členom 18(3) Uredbe (EU) št. 1380/2013 –
            
         SPREJELA NASLEDNJO UREDBO:
   Člen 1
   Vsebina
   Ta uredba za nekatere vrste ribolova v Baltskem morju dovoljuje uporabo vlečnih mrež T90, ki izpolnjujejo specifikacije, ki se razlikujejo od specifikacij iz Uredbe (ES) št. 2187/2005.
   Člen 2
   Področje uporabe
   Ta uredba se uporablja za ribiška plovila Unije, ki opravljajo ribolovne dejavnosti v Baltskem morju iz člena 1 Uredbe (EU) 2016/1139.
   Člen 3
   Opredelitev pojmov
   V tej uredbi se uporabljajo naslednje opredelitve pojmov:
   
               (a)
            
            
               „vlečne mreže T90“ pomenijo vlečne mreže, danske potegalke in podobna orodja, katerih vreča in podaljšek sta izdelana iz standardnega rombasto pletenega mrežnega materiala, obrnjenega za 90°, tako da glavna smer mrežnega materiala poteka vzporedno s smerjo vleke;
            
         
               (b)
            
            
               „zadevne države članice“ pomenijo Dansko, Nemčijo, Estonijo, Latvijo, Litvo, Poljsko, Finsko in Švedsko.
            
         Člen 4
   Alternativne specifikacije vreče za vlečne mreže T90
   1.   Uporaba vlečnih mrež T90, ki imajo vrečo v skladu z naslednjimi specifikacijami, se dovolijo z odstopanjem od Priloge II k Uredbi (ES) št. 2187/2005:
   
               (a)
            
            
               velikost mrežnega očesa vreče je najmanj 115 mm, z odstopanjem od opombe 2 k Prilogi II in točke (b) iz Dodatka 2 k navedeni prilogi;
            
         
               (b)
            
            
               število mrežnih očes na katerem koli delu oboda vreče sensu strictu in podaljšku, razen spojev in robov, je 80, z odstopanjem od točke (e) iz Dodatka 2 k tej prilogi;
            
         
               (c)
            
            
               dolžina vreče znaša najmanj 9 m.
            
         2.   Vreča izpolnjuje vse druge specifikacije, določene v Dodatku 2 k navedeni prilogi.
   Člen 5
   Evidentiranje ulova
   Zadevne države članice zagotovijo, da se ulovi z ribolovnim orodjem, opisanim v členu 4, zabeležijo ločeno od ulovov z drugimi ribolovnimi orodji.
   Člen 6
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 30. oktobra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 191, 15.7.2016, str. 1.
   
      (2)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
   
      (3)  Uredba Sveta (ES) št. 2187/2005 z dne 21. decembra 2005 o ohranjanju ribolovnih virov s tehničnimi ukrepi v Baltskem morju, Beltih in Øresundu, spremembah Uredbe (ES) št. 1434/98 in razveljavitvi Uredbe (ES) št. 88/98 (UL L 349, 31.12.2005, str. 1).
   
      (4)  Skupno priporočilo skupine na visoki ravni BALTFISH. Tehnični ukrepi za podobmočja ICES 22–32 (Baltsko morje) – alternativna vreča za T90.